
Gwerthusiad beirniadol a nodi’r camau addysgu a dysgu nesaf sy’n canolbwyntio ar astudiaeth achos dysgwr unigol neu grŵp o ddysgwyr, sy’n seiliedig ar ddigwyddiad beirniadol a arsylwyd

CYFLWYNIAD 
Drwy’r aseiniad bwriedir ymchwilio i’r arfer o gwestiynu’r hyn a welir ar lawr dosbarth, archwilio hyn ymhellach, ceisio’i esbonio a’i ddeall, gan ddod i gasgliadau, yn y gobaith o  drawsnewid arfer. Geilw Kumar (2014) hyn yn ‘ymchwil.’ Drwy’r arfer hyn, gall ymarferydd gyfoethogi ei sgiliau ymarferol a’i wybodaeth sylfaen. Defnyddiwyd astudiaeth achos yn ganolog i’r ymchwil, arfer ‘darluniadol a goleuedig’ o’r hyn a dynn Yr Athrofa (2020) o waith Wellington (2015). Rhydd astudiaeth achos gyfle i ymarferydd ffocysu ar fywyd go iawn, gyda phobl go iawn, mewn sefyllfaoedd go iawn, un sy’n hawdd i’w ddeall, a’i werthuso. Ystyria Kumar (2014) hyn yn “in-depth exploration of the aspect(s) that you want to find out about.”  Arsylwyd dosbarthiadau, grwpiau penodol ac unigolion mewn ysgol ddynodedig Gymraeg yn y De Ddwyrain gan ystyried “a single instance of a bounded system,” megis yr hyn a dynn Yr Athrofa (2020) o waith Creswell (1994). Yn y cyd-destun naturiol, cartrefol hyn, ystyriwyd ‘achosion beirniadol’ gyda’r bwriad o “ddatblygu ffordd newydd o weithio yn yr ystafell ddosbarth fel bod modd gwerthuso a dadansoddi'r ffordd hon o weithio, a’i rhannu ag eraill” (Llywodraeth Cymru, 2017), gan ymddwyn yn broffesiynol drwyddi draw gan gynnal yr ymchwil “mewn dull meddwl agored a chynhwysol”  (BERA, 2018). 

Cymeradwya Llywodraeth Cymru (2017) yr arfer o adfyfyrio, gan nodi dylanwad hyn ar ddysgu a chyflawniad disgyblion. Gall digwyddiadau beirniadol ym marn Tripp (2012) ymddangos yn arfer digon cyffredin ar yr olwg gyntaf, a thrwy adfyfyrio, gwerthuso a dadansoddi fe’u hystyrir drwy lygaid beirniadol. Pwysleisia, “It is the unremarkable and everyday events  that make up our routine professional lives that are  often the best indicators of the patterns and values  that underpin our practice.” (Tripp, 2012, tud. 40).

ARSYLWI  
Cyd-destun ysgol a dosbarth 
Derbyniwyd gwahoddiad i arsylwi mewn ysgol 3-19 oed, gan ffocysu ar ddosbarthiadau yn yr adran uwchradd gydag oddeutu naw cant o ddysgwyr ar y gofrestr. Perthyn y rhan fwyaf o’r dysgwyr i’r grŵp ethnig gwyn a chydag ychydig dros saith y cant o holl ddysgwyr yr ysgol yn gymwys ar gyfer prydau ysgol am ddim. Noder arwyddocâd hyn wrth ystyried bod y ffigwr yma dipyn islaw’r cyfartaledd cenedlaethol. Defnyddir y Gymraeg ym mron pedwar deg y cant o’r aelwydydd hefyd, ac mae'r mwyafrif o ddysgwyr yn rhugl yn y Gymraeg (Estyn, 2019, tud. 1). Cydnabyddir hawl y sefydliad addysgol a chyfranogwyr unigol i breifatrwydd a gwerthfawrogir eu hawliau i gyfrinachedd ac anhysbysrwydd (BERA, 2018, tud. 21). Cyfeirir at yr ysgol megis ‘Ysgol A’ felly drwy gydol yr aseiniad. Ar ddiwrnod yr ymweliad ag Ysgol A ,  pennwyd y darpar athro i ‘swigen’ gyda dosbarth o flwyddyn saith, gydag oddeutu trideg o blant ar y gofrestr, o alluoedd cymysg. Arsylwyd pum gwers yn eu cwmni, a hynny ar draws ystod o bynciau; boed yn Addysg Gorfforol, Saesneg, Gwyddoniaeth, Dyniaethau a Ffrangeg, cyn ail-ymgynnull gyda gweddill y darpar athrawon ac Uwch Fentor yr ysgol i drafod canfyddiadau’r dydd.

Methodoleg 
Ceir pwysigrwydd mawr i achosion beirniadol, a’r weithred o’u harsylwi a’u hymchwilio. Dywed Tripp (2012, tud. 41),  mai un o’r peryglon galwedigaethol mwyaf a ellid digwydd yn sgil llwyddiant athro yw disgyn i arferiad neu ‘routine’, ac er mor bwysig ydyw o ran trefn a chadw system, er mwyn sicrhau llwyddiant, dywed Tripp, mae’n rhaid herio a monitro arferion. Y mae ymchwilio ac arsylwi achosion beirniadol yn cynorthwyo athrawon i gadw at eu hamcanion, heb ddisgyn i fagl lle collir golwg arno. Dyma arfer, yn ôl Tripp (2012, tud. 41), sy’n “scientifically and systematically initiate,” gan “assist and record the process of developing personally and professionally as a teacher.” Wrth arsylwi achosion beirniadol, mae modd i athrawon ymchwilio iddynt, eu hadolygu, eu monitro neu eu herio, gan sicrhau datblygiad personol ac academaidd fel ymarferydd.
Gelwir y dull o arsylwi a fabwysiadwyd yn Ysgol A yn ‘arsylwi anghyfannol,’ lle mae’r arsylwr yn arsylwi grŵp, eu gwersi, ymddygiad, ymroddiad a galluoedd dysgu, heb ymroi iddynt. Fel y cyfryw, ceir cryfderau a gwendidau i arsylwi anghyfannol. Wrth rannu’r cryfderau, mae arsylwi anghyfannol yn caniatáu i'r arsylwr weld beth sy'n digwydd gyda'i lygaid ei hun - gall lunio barnau ac arsylwi ar ddiwylliant y dosbarth, heb dynnu ei sylw trwy gyfrannu. Galluoga i’r arsylwr gadw meddwl agored, fel person y tu allan yn edrych i mewn, ac o ganlyniad yn medru cynhyrchu gwybodaeth ddiduedd, glir, llawn. Yn ogystal, mae'n haws i'r arsylwr ymdoddi i'r cefndir trwy arsylwi’n anghyfannol, o'i gymharu ag arsylwi cyfranogwyr, a ddylai olygu bod disgyblion yn ymddwyn yn fwy naturiol.
Wrth gwrs, ceir gwendidau i arsylwi anghyfannol. Gellid dadlau ei fod yn anodd casglu gwybodaeth wrth arsylwi o bellter, heb y gallu i gael mewnwelediad personol trwy drin a thrafod gyda’r disgyblion. Yn ogystal, gall arsylwi anghyfannol arwain at ‘effaith Hawthorne,’ (Cherry, 2020) lle mae ymddygiad y disgyblion yn newid o ganlyniad i ymwybyddiaeth o’r ffaith y cant eu harsylwi, ac felly nid yw’r wybodaeth a gesglir o’r arsylwad yn gwbl gywir, am nad oedd y gosodiad yn gwbl naturiol, fel y byddai o ddydd i ddydd. 
Model awgrymedig gan Fletcher-Wood (2016) a ddefnyddiwyd yn ystod yr arsylwad, fel a welir yn yr atodiadau. Ceir cryfderau a gwendidau i’r model arsylwi hyn. Hyrwydda’r model yr arfer o gategoreiddio gwybodaeth  i benawdau penodol, megis ‘diwylliant yr ystafell ddosbarth.’ O ganlyniad i hyn, roedd hi’n hawdd i’r arsylwr rannu ac i gofnodi gwybodaeth fesul agwedd.  Yn yr un modd, roedd y categoreiddio hyn yn hwyluso’r drefn o ganfod gwybodaeth maes o law wrth ddewis a dethol gwybodaeth i’w ddefnyddio yn y tabiau amrywiol yn y Pasbort Dysgu Proffesiynol. Yn y sesiwn ‘rhannu’ ar ddiwedd y dydd, aed i ddyfnder wrth nodi diwylliant yr ystafell dosbarth, yr awyrgylch, amcanion y dysgu, cyfarwyddiadau’r athro, mynediad a her a’r dulliau asesu a arsylwyd.
Gellid dadlau fod y categoreiddio hyn yn wendid a’i fod yn cyfyngu'r arsylwr, wrth ei gaethiwo i feddwl am y penawdau penodol hynny yn unig, ac felly yn ffrwyno ehangder yr arsylwi a’r rhaeadru.   Wrth gadw at y dull arsylwi hwn, mae’r arsylwr yn chwilio am wybodaeth  a digwyddiadau ar sail canllawiau’r dull arsylwi, yn hytrach na chasglu gwybodaeth eang a pherthnasol ar dyb.

Digwyddiad beirniadol yn gysylltiedig â Phedwar Diben Donaldson 
[bookmark: _Hlk54608551]Yng nghyd-destun y digwyddiad beirniadol a arsylwyd, roedd Disgybl 1 yn amlygu’r gallu i fod yn gyfrannwr “medrus, creadigol” (Donaldson, 2015) trwy “mentro’n bwyllog.” Wedi i’r athrawes esbonio mai ‘Ymarfer yw hanner y gwaith’ ac esbonio bod atebion anghywir yn rhan o’r broses ddysgu, mentrodd y disgybl ymroi i’r dasg, gan fagu hyder yn bwyllog gyda phob ymarferiad. Yn ogystal, roedd Disgybl 1 yn “arwain a chwarae rolau gwahanol mewn timau’n effeithiol ac yn gyfrifol,” trwy gymryd rhan yn yr ymarfer o ailadrodd ymadroddion yr athrawes. Yn ogystal, gwelwyd Disgybl 1 yn annog a chefnogi ei gyd-ddisgyblion ansicr trwy ateb eu cwestiynau am ‘Pa ymadrodd sy’n gywir?,’ gan gynnig cymorth iddynt, ysgogi eu hyder a’u hannog fel y gwnaeth yr athrawes gydag yntau. Gwelwyd ef felly yn “arwain” yn “chwarae rolau gwahanol” ac yn gweithio “mewn timau” yn “effeithiol ac yn gyfrifol.” (Donaldson, 2015). Dengys felly ei fod yn “gallu rhoi o’i egni a’i sgiliau fel y bod pobl eraill yn elwa,” (Donaldson, 2015) trwy gynnig cymorth i’w gyd-ddisgyblion. Yn ogystal, gwelwyd Disgybl 1 yn “mynegi syniadau ac emosiynau drwy wahanol gyfryngau.” (Donaldson, 2015).  Mynegodd Disgybl 1 ei syniadau wrth ateb cwestiynau ei gyd-ddisgyblion. Mynegodd emosiwn trwy ddangos ystyriaeth, dealltwriaeth, a chonsyrn am ddysgu eraill, yn ogystal ag empathi a charedigrwydd. Gwelwyd, felly, bod Disgybl 1 wedi “adnabod cyfleoedd ac yn manteisio arnynt.” (Donaldson, 2015). Cydnabu Disgybl 1 ei fod wedi deall y dasg, gan fagu hyder wrthi, a manteisiodd ar y cyfle i ddangos ei ddealltwriaeth trwy gyfrannu at y dasg. Yn ogystal, manteisiodd ar y cyfle i ddefnyddio ei ddealltwriaeth trwy fod o gymorth i’w gyfoedion yn y dosbarth.
[bookmark: _Hlk54638653]Ynghyd â’r diben hwnnw, roedd Disgybl 1 yn dangos y gallu i fod yn “unigolyn iach, hyderus,” (Donaldson, 2015) trwy “feithrin eu lles meddyliol ac emosiynol drwy ddatblygu hyder, cadernid ac empathi.” (Donaldson, 2015). Yn dilyn arweiniad yr athro, magodd Disgybl 1 yr hyder i ymroi â’r dasg, gan ennill hyder wrth i’r dasg fynd rhagddi. Datblygodd ei hyder i’r fath raddau nes iddo ddatblygu cadernid yn ei allu a’i wybodaeth, ac yn wir, yn ei hyder ei hun. Wrth i’r disgybl gynnig cymorth i’w gyd-ddisgyblion, esblygodd yn emosiynol gan fagu empathi at eraill mewn angen. Amlygodd fod ganddo'r “hyder sydd ei angen i gymryd rhan mewn perfformiadau,” (Donaldson, 2015) wrth iddo ailadrodd ymadroddion yr athrawes yn llwyddiannus a chyflawni’r dasg. Tystiwyd “perthnasoedd cadarnhaol” (Donaldson, 2015) ar waith yn y dosbarth rhwng yr athro a Disgybl 1, a honno “wedi’i selio ar ymddiriedaeth a pharch at ei gilydd.” (Donaldson, 2015). Ystyriodd arweiniad yr athrawes megis ‘Ymarfer yw hanner y gwaith.’ Daeth i werthfawrogi nad arfer cyffredin yw cynhyrchu atebion cywir bob tro, a naturiol yw esgor ar atebion anghywir o bryd i’w gilydd, a bod y cyfan yn perthyn i’r broses naturiol o ddysgu. Canlyniad y berthynas gadarnhaol oedd i Ddisgybl 1 ddilyn cyngor yr athrawes, ac ymroi i’r dasg.

ADOLYGIAD O LENYDDIAETH   
Yn rhan nesaf y traethawd eir ati i gysylltu theori a llenyddiaeth gyda’r digwyddiadau beirniadol a arsylwyd (gweler yr atodiadau) gan gychwyn gyda chymhelliant disgyblion.
Nid oedd Disgybl 1 yn dangos unrhyw fodlonrwydd â’r dasg. Roedd yn eistedd yno’n fud heb ymroi i’r ymarferiad o ailadrodd yr athrawes, am ei fod yn ofni codi embaras arno’i hun trwy ddweud yr ateb anghywir. Dadleua Sherrington (2020) bod rhaid i'r athrawes sicrhau cymhelliant a pharodrwydd disgyblion drwy greu “conditions for all students to engage in productive thinking or just some.” Un o’r amodau yn y cyswllt yma fyddai amser digonol i brosesu gofynion y dasg ac i fagu hyder ar hyd y daith i ymateb ar lafar. Gellid dadlau felly bod y diffyg amser posib wedi effeithio ar hyder yr unigolyn i gymryd rhan weithredol yn yr ail adrodd gofynnol. Dadleua Sherrington (2020) “Where a student is struggling to learn in a given situation, it’s often because the lesson isn’t structured so that their thinking is being directed in a sufficiently constructive manner, appropriate to the type of material being taught and for the extent of their prior knowledge.”
Ymhellach, trafoda Sherrington (2020) natur yr amgylchedd dysgu a phe synhwyra dysgwyr amgylchedd sy’n hybu perffeithrwydd ac atebion cywir, yna gall hyn greu ymdeimlad o anallu ac ansicrwydd. Gellid ystyried hyn yng nghyd-destun Disgybl 1. Cynghora Sherrington (2020) “Make it normal to explore uncertainty. Make the mental shift from ‘Does everyone know? to ‘Who is still unsure?’ Engage students in generating questions, spotting errors, exploring common mistakes and misconceptions.” Er mwyn sefydlu amgylchedd cadarnhaol, byddai angen i’r ymarferydd amlygu hyn ar lafar, gan annog dysgwyr i ofyn cwestiynau, ac iddynt wrando ar eu hatebion ac asesu deallusrwydd a hyder, ymlwybro tra bod y dysgwyr ar dasg, atal gwersi a rhannu arfer da i atgyfnerthu’r meini prawf llwyddiant,  ac annog awyrgylch o ‘Rhowch gynnig arni’.   
[bookmark: _Hlk54609360]Atega Education Endowment Foundation (dyddiad anhysbys) fod anhawster ynghylch casglu data ar gymhelliant ac ymglymiad dysgwyr o fewn yr ystafell ddosbarth,  a hefyd yr anhawster o gasglu'r rhesymau o blaid yr agwedd. Er hyn dywed, “The existing evidence suggests that on average, interventions which aim to raise aspirations, improve self-esteem or develop motivation appear to have little to no positive impact on educational attainment.”
Wrth grynhoi, deellir felly mai anodd yw codi cymhelliant a pharodrwydd disgyblion i ddysgu. Mewn byd sy'n hybu perffeithrwydd a lefelau uchel,  hawdd yw deall ansicrwydd ac amharodrwydd disgyblion i wneud camgymeriadau. Wrth barhau i ystyried llenyddiaeth, o bosib fe fydd strategaethau a fyddai o fudd wrth ddatblygu a gwella cymhelliant disgyblion ar gyfer dysgu effeithiol. Strategaeth cymhelliant yr ymarferydd yn y cyswllt hwn oedd cadarnhau mai ‘Ymarfer yw hanner y gwaith,’ ac na chynhyrchir atebion cywir gan bawb bob tro, a naturiol yw cyflwyno atebion anghywir o bryd i’w gilydd, a bod y drefn yn rhan naturiol o’r broses ddysgu. Amlygodd yr ymarferydd ganllaw Sherrington (2020) megis “Make it normal to explore uncertainty.”
Roedd yr ail ddigwyddiad beirniadol a arsylwyd yn perthyn i reolaeth o’r amgylchedd dysgu. Amlinellwyd yn flaenorol yr angen i greu amgylchedd dysgu cadarnhaol sy’n hybu dysgu mewn ffordd bositif ac adeiladol. Cyniga Hue Ming-tak a Li Wai-shing (2008) amryw o bersbectifau ar reoli amgylchedd dysgu. Yn gyffredinol, cyfeiriant at “Teachers’ actions which lead to the creation of a learning environment where positive interpersonal action is promoted and effective learning is facilitated. It aims to enhance the cognitive, personal and social growth of students, developing in paticular their self-motivation, self-understanding, self-control, self-evaluation and self-management.” (Hue Ming-tak a Li Wai-shing. 2008, tud. 145). Cyflwynir diffiniad o’r hyn sy’n digwydd mewn amgylchedd dysgu effeithiol.
Yn yr ystafell ddosbarth roedd nifer o ffactorau cadarnhaol a oedd yn creu amgylchedd dysgu cadarnhaol. Roedd gan yr ymarferydd bwerbwynt ar y bwrdd gwyn rhyngweithiol a oedd o gymorth i Ddisgybl 1 weld ffurf ysgrifenedig  y geiriau i’w hailadrodd. Roedd hyn o gymorth i Ddisgybl 1 gysylltu ffurf seiniedig ac ysgrifenedig, gweledol y geiriau i’w hailadrodd. Yn ogystal, defnyddiodd yr ymarferydd strategaeth bwrpasol a gwahanol wrth ynganu’r ymadroddion amrywiol, megis ymestyn y llafariaid wrth lefaru ‘J’aime’ a magu tôn lefn wrth ynganu, ac yna datgan ‘J’deteste’ yn siarp ac yn gyflym. Roedd hyn o gymorth i Ddisgybl 1, ac yn wir weddill y dosbarth, gan fod arddull yr ynganiad yn symbyliad hefyd i’r cof.
Pwysleisia Roskos a Neuman (2011) arwyddocâd yr amgylchedd dysgu, gan nodi ei ddylanwad ar athrawon a dysgwyr yn nhermau eu teimladau, eu meddyliau, eu hymddygiad, a gall ei rinweddau gael effaith hirhoedlog ar fywydau.  Amlinellant, “The classroom environment can work for us or against us, which is why it is first, last, and always among pedagogical concerns.” Anodd yw dadansoddi effaith hir dymor yr ystafell ddosbarth ar y dysgwyr gan mai profiad sesiwn yn unig a dreuliwyd yno. Dyma un anfantais y pandemig ar drefniant y cwrs TAR a’r cyfleoedd i gynnal arsylwadau dwys a dod i gasgliad dibynadwy.
Ffocysau’r Safonau Cenedlaethol i Athrawon (Llywodraeth Cymru, 2017) ar reoli’r amgylchedd dysgu gan annog pob athro cymwysedig a darpar athro i “sefydlu a chynnal amgylcheddau dysgu effeithiol, lle mae pob dysgwr yn teimlo'n ddiogel a hyderus.” Yn y sesiwn rhannu ar ddiwedd yr ymweliad, trafodwyd sawl strategaeth yn ymwneud ag amgylcheddau dysgu effeithiol yn cynnwys argymhellion Ediger (2005):
· small group work as compared to individual activities
· teacher directed learning activities compared to a learner centered approach
· lecture/explanations versus critical and creative thinking as well as problem solving experiences
· traditional seating arrangements in rows and columns as compared to flexible room arrangements. (Ediger, 2005)
Yn ddi-os, dylid ystyried effaith Cofid-19 ar amgylcheddau dysgu mewn ysgolion led led y wlad a sgil effaith y newid, ar ddysgwyr. Fesul blwyddyn, caiff pob dosbarth ei wahanu i swigen gymdeithasol. O fewn y swigen hon, gweithredir cynllun eistedd llym er lles iechyd pob unigolyn.  Mewn byd delfrydol, byddai addasu cynlluniau eistedd o fudd i ddysgwyr, oblegid, yn ôl Spencer (2018), “How and where students are seated can have a positive impact on student behaviour, academic performance and class participation.”
Amlinella’r Safonau Cenedlaethol (Llywodraeth Cymru, 2017) arwyddocâd amgylchedd dysgu cadarnhaol fel rhan o broses hanfodol ar gyfer dysgu effeithiol. Gall amgylchedd dysgu effeithiol hybu pedwar diben y cwricwlwm drwy annog dysgwyr uchelgeisiol, hyderus a chreadigol. Wrth ddefnyddio arddangosfeydd effeithiol, rhai sy’n arfogi dysgu annibynnol, fagu hyder a chymhelliant Disgybl 1. Perthyn hyn i ddamcaniaeth Bruner (1990) megis sgaffaldio a modelu.
Yn olaf, gan mai gwers ieithoedd modern oedd ffocws y digwyddiad beirniadol,  edrychir ar ddulliau a strategaethau amrywiol o ddysgu iaith. Y dull a ddefnyddiwyd gan yr athrawes oedd ‘Audio-lingual language teaching.’ Yn ôl y BBC, mae’r dull hwn yn ffocysu ar ddysgu drwy wrando, gan flaenoriaethu sgiliau gwrando a siarad dros ddarllen ac ysgrifennu.  Mae’r dull yn tynnu ar gredoau cynnar yr ugeinfed ganrif sef ymddygiadaeth, megis y dull o ddysgu rhywbeth drwy gyflyru, a strwythur sy’n pwysleisio elfennau gramadegol a chystrawennol yng nghyd-destun dysgu iaith. Yn y dull yma mae gramadeg yn cael ei ffafrio dros eirfa, a chywirdeb dros ruglder,  gan gyfyngu’r cyfleoedd ar gyfer camgymeriadau. Mae’r dull yn dysgu dysgwyr i siarad bron a bod yn ‘awtomatig’. Nodweddion y dull yma yw targedu’r iaith ffocws, gyda’r athro’n ganolog, ac yn cynnig atgyfnerthiad cyflym gan ddangos yr atebion cywir. Ceir cyflwyniad i ieithwedd a phatrymau strwythuredig trwy ailadrodd ar lafar a dysgu deialog wedi sgriptio ar gof. Yn ogystal defnyddir dull drilio patrymau a chadwynau iaith ar lafar a’u hailadrodd. Defnyddir tapiau clywedol ac adnoddau gweledol i atgyfnerthu dealltwriaeth. Seliwyd y dull yma ar waith a chyfuniad o astudiaeth o strwythur yr iaith lafar, a seicoleg ymddygiadaeth, gan ddamcaniaethwyr megis Skinner. (Alemi, M. a Tavakoli, E. 2016). 
Yng nghyd-destun yr achos beirniadol, ymddengys nad oedd y dull ‘audio lingual’ o ddysgu iaith yn cytuno â Disgybl 1. Roedd yn swil iawn, ac arno ofn cymryd rhan yn y dasg rhag iddo ddweud yr ateb anghywir a chodi embaras arno’i hun. Ystyrir y byddai dull gwahanol yn rheitiach i’w anghenion megis ‘Task based learning.’ Cynghora’r ffynhonnell, “It give students a reason to do something as opposed to just using the language in a meaningless kind of way such as in a “repeat after me” activity.” (ELS Speaking). Mae’r dull hwn, yn ôl y ffynhonnell, yn canolbwyntio ar y disgyblion megis y ‘competent communicators,’ ac y mae’n rhoi ffocws o gwblhau tasg iddynt megis, “a presentation or some research about a country of their choice, including money and currency and then make a poster about it.” (ELS Speaking). Ystyrir y dull hwn o ddysgu iaith yn fwy personol, unigol a phreifat, a fyddai o bosibl wedi bod mwy o fudd i Ddisgybl 1, gan nad oedd yn gyfforddus yn dysgu trwy’r dull ‘audio lingual’ am ei fod yn agored a chyhoeddus iawn, gyda’r dosbarth cyfan yn ymroi i’r dasg gyda’i gilydd.


ADFYFYRIO/GWERTHUSO A CHAMAU NESAF  
Wrth adfyfyrio ar y digwyddiad beirniadol, defnyddir model adfyfyrio Gibbs (1988). Mae model Gibbs (1988) yn gylchol, gyda chwe phrif gam iddo, sef disgrifiad o’r hyn a ddigwyddodd, y teimladau a brofwyd, gwerthusiad o’r hyn a ddigwyddodd megis yr elfennau cadarnhaol a negyddol o’r digwyddiad, casgliad o’r digwyddiad megis yr hyn a ellid gwneud yn wahanol a chynllun gweithredu yn barod wrth gefn pe digwydd i’r sefyllfa godi eto i’r dyfodol.  
Pan welwyd Disgybl 1 yn gwrthod ymroi i’r dasg, profwyd teimlad o ddryswch, heb ddeall pam nad oedd yn ymroi i’r dasg fel gweddill y dosbarth. Ystyriwyd efallai ei fod yn ceisio bod yn chwithig, neu’n ceisio herio’r athrawes trwy beidio â gwrando a chydweithredu. Yna cwestiynwyd a oedd rhywbeth yn ei boeni, megis problem bersonol oedd wedi ei gynhyrfu ac o ganlyniad yn methu ffocysu ar y wers. Ystyriwyd yr angen i’r athrawes drafod hyn gydag ef i ddarganfod achos ei anfodlonrwydd, canfod gwraidd y broblem er mwyn cynnig datrysiad. Wedi deall natur yr ansicrwydd, megis pryder yng nghylch ymddangos yn anghywir, teimlwyd trueni mawr drosto. Cydymdeimlwyd ag ef gan i’r arsylwr brofi’r un heriau flynyddoedd yn gynt. Wrth ymroi i’r dasg, profwyd ymdeimlad o falchder dros y disgybl,  am iddo fentro a magu hyder. Pan arsylwyd Disgybl 1 yn cynorthwyo ei gyd-ddisgyblion, cynyddodd y balchder,  am iddo oresgyn ei swildod, a dilyn esiampl yr athrawes a chynorthwyo eraill yn yr un modd. 
Dengys fod strategaeth yr athrawes o ddelio â disgybl anfodlon wedi llwyddo, am y gwelwyd Disgybl 1 yn ymroi i’r dasg wedi iddi roi sicrwydd iddo. Yn ogystal, gwelwyd fod ei dull wedi ysbrydoli Disgybl 1, am ei fod yntau wedi troi at ei gyfoedion a chynnig arweiniad iddynt. Eto i gyd, fel y trafodwyd uchod, efallai gallai’r athrawes fod wedi newid ei dull o ddysgu o ‘audio lingual’ i ddull ‘task based learning.’ (ALS Speaking) Pe ffocyswyd ar yr elfen ysgrifenedig yn gyntaf, gan ddileu’r elfen ymarferol llafar, efallai y byddai Disgybl 1 wedi medru osgoi’r teimladau o anfodlonrwydd, a dyfalbarhau i ddysgu ar dasg unigol yn hytrach na thasg ar y cyd. 
Wrth ddod i gasgliad gyda’r adfyfyrio, pwysolir y byddai dull gwahanol o arsylwi wedi bod yn fwy effeithiol. Gyda dull anghyfannol Fletcher-Wood (2016) o arsylwi, cyfyngwyd ar allu’r arsylwr i ymyrryd. Wrth fabwysiadu dull cyfranogol o arsylwi, megis Ymyrraeth (Prifysgol Toronto, dyddiad anhysbys) byddai modd cynnal sgwrs â Disgybl 1, a chanfod ei bersbectif. Yn ogystal,  byddai modd trafod gyda disgyblion y dosbarth yn gyffredinol, a chanfod eu barn ar y dull mwyaf effeithiol o ddysgu iaith. Yn ogystal, ystyriwyd dull Sociogram (Banerjee, dyddiad anhysbys) o arsylwi, sy’n mapio sut mae plant yn rhyngweithio gyda’i gilydd. Wrth bwyso a mesur, ystyrir bod y dull hwn yn fwy addas at arsylwi dosbarth oed cynradd yn hytrach na’r uwchradd. Yn ogystal, canfuwyd llai o waith pâr a grŵp o ganlyniad i gyfyngderau Cofid-19, felly anodd buasai fod wedi defnyddio’r dull hwn o arsylwi. 
Wrth ystyried y dyfodol a llunio cynllun gweithredu, petasai’r digwyddiad beirniadol hwn yn ail ddigwydd, byddai modd gofyn i’r disgybl ansicr leisio ei farn ar y dull mwyaf effeithiol iddo ef o ddysgu iaith. Fel darpar athro iaith, gwnaeth y profiad annog ystyriaeth bellach i ddulliau dysgu iaith megis effeithiolrwydd y dull ‘audio-lingual’ o ddysgu iaith, a chanfod barn y dysgwyr am ddulliau ffafriol o ddysgu iaith. Byddai ymchwilio i ddulliau dysgu iaith, defnyddio’r ymchwil wrth gynllunio gwersi, treialu’r amrywiol strategaethau,  gwerthuso effaith hyn ar gynnydd y dysgwyr, a chynnal holiadur o blith y dysgwyr i ganfod eu barn, yn arfer defnyddiol i’r dyfodol.
CASGLIAD 
Mewn ymgais i ddatblygu’n broffesiynol, yn unol â’r gofyn yn y Safonau Proffesiynol ar gyfer Addysgu ac Arweinyddiaeth (Llywodraeth Cymru, 2017), aethpwyd ati i “ddarllen yn ehangach” a magu dealltwriaeth am ystyr 'digwyddiad beirniadol' (Yr Athrofa, 2020). Ystyriwyd “canfyddiadau ymchwil” (Llywodraeth Cymru, 2017),  yn benodol ymchwil Tripp (2012) a nododd, “Incidents tend to be 'typical' rather than 'critical' at first sight, but are rendered critical through analysis.” Ystyriwyd “cyfraniad ymchwil”  (Llywodraeth Cymru, 2017) fel “ffordd o feddwl” (Kumar, 2014) sy'n cynnig fframwaith ar gyfer syniadau, adnodd sy'n annog ymarferydd i gwestiynu'r hyn a welir, i ymchwilio yn ddyfnach, i gefnogi deallusrwydd a'r gallu i egluro arsylwadau, a chefnogi athro i gyrraedd casgliadau ac i gyfoethogi  sgiliau addysgu.  

[bookmark: _Hlk54612269]I'r dyfodol, manteisir ar bob cyfle i “werthuso effaith newid mewn arfer” (Llywodraeth Cymru, 2017) ac  ystyried “ffyrdd newydd o weithio yn yr ystafell ddosbarth”  (Llywodraeth Cymru, 2017) gan bwyso a mesur ymchwil Tripp (2012)  h.y. '”In analysing events to create critical incidents, we are usually trying to confirm (verify) something we already suspected (hypothesized), but analysis can also reveal something entirely new.” Yn dilyn yr arsylwi, eir ati yn y dyfodol  i werthuso cynnydd y dysgwyr a nodi’r camau dysgu ac addysgu nesaf gan ganolbwyntio ar anghenion dysgwyr penodol, megis Disgybl A.  Ymdrechir hefyd i gysylltu'r addysgu â'r Pedwar Diben (Donaldson, 2015).  Ystyrir dylanwad y Pasbort Dysgu Proffesiynol “ar fyfyrio beirniadol a dysgu parhaus”  er mwyn “hybu datblygiad a thwf proffesiynol” (Llywodraeth Cymru, 2017) gan drafod yr hyn a welir gyda’r mentor dosbarth a darllen eu sylwadau yn y dyddlyfr dysgu. Eir ati hefyd i gyd adfyfyrio ar ddiwedd pob wythnos oherwydd “Reflection is important in enabling teachers to critically question their assumptions and deepen their awareness. By being proactive in seeking opportunities to develop, a teacher will remain open to the idea that all teaching is an opportunity to learn.” (Jackson, 2019). 


Cyfrif geiriau: 3,911.
ATODIADAU  

ARSYLWI / NODIADAU MAES
(Addaswyd y cwestiynau o Fletcher Wood (2016)
	Dyddiad ac amser, grŵp blwyddyn:

Gwers 1
Dydd Mercher, Medi 30ain, 2020. 
8.50 y.b. – 9.50 y.b.
Blwyddyn 7R


	Manylion y wers: (Cyd-destun a ffocws - / MDPh /pwnc - a yw'n agos at ddechrau'r uned astudio? Dan do/yn yr awyr agored? Ystod gallu? Unrhyw wybodaeth sy'n arbennig o berthnasol).

Gwers 1
Pwnc: Addysg Gorfforol. 
Dysgwyd y wers hon yn yr awyr agored, allan ar yr astro. Cynheswyd o corff trwy wneud ymarferion rhedeg, a enwir yn ‘shuttle runs.’ Rhannwyd y grŵp i barau, a rhedant yn eu tro o linell I linell mewn cystadleuaeth gyda parau eraill. Rhoddwyd clod gan yr athro i bob unigolyn a oedd yn gweithio’n galed ac yn ceisio eu gorau. Yna, gofynnwyd I’r disgyblion pa rai ohonynt sy’n brofiadol mewn rygbi a phêl-droed a pha rai ohonynt nad oeddent yn brofiadol, ac fe’u rhannwyd yn ddau grŵp yn ôl eu gallu. Yn dilyn, chwaraewyd gêm o bel-droed, un ymysg y grŵp di-brofiad, gyda’r athro’n rhoi cymorth ac arweiniad ychwanegol iddynt, ac un ymysg y grŵp profiadol. 




	Diwylliant yr ystafell ddosbarth
(Pa 'wefr' sydd yn yr ystafell ddosbarth? Sut mae agweddau, tueddiadau, ymddygiadau tuag at ddysgu yn ymddangos ar hyn o bryd?)


Gwers 1
Ar gychwyn y wers, yr oedd nifer o’r grŵp yn anfodlon yn siarad Cymraeg, ac fe’u disgyblwyd yn llym gan yr athro. Wedi hynny, ceisiodd y disgyblion eu gorau i gadw at siarad Cymraeg trwy gydol y wers. 

Wrth wneud yr ymarferion rhedeg, yr oedd canran helaeth o’r grwp yn frwdfrydig a chystadleuol iawn, gan ymroi i’r ymarfer gyda’u holl nerth. Yr oedd unigolion nad oedd cystal mewn stamina a chyflymder â’u cyd-ddisgyblion, ond yr oeddent yn ymroi hyd eithaf eu gallu, ac fe clodforwyd nhw’n haul gan yr athro am eu ymdrech diffuant. Eto I gyd, yr oedd ambell eithriad, gydag ambell ddisgybl nad oedd yn canolbwyntio ar gyfarwyddyd yr athro, gan siarad gyda disgyblion eraill a cheisio tynnu eu sylw. Fe disgyblwyd hwy gan yr athro, wrth iddynt eu atgoffa o barch tuag at ei gilydd wrth wrando’n astud ar yr unigolyn sy’n siarad. 

Wrth chwarae’r gêm bel-droed, yr oedd y ddau grŵp yn mwynhau eu hunain, yn egnïol a brwdfrydig gan ymroi’n llawn i’r gystadleuaeth.




	Amcanion
(Beth sy'n digwydd yn yr amgylchedd sy'n cyfleu diben profiadau?  Beth y gellir ei arsylwi o ran y ffordd y mae gweithgareddau gwersi yn berthnasol i'r dibenion hyn?

· Ymarfer Corff
· Datblygu sgiliau pêl-droed yn ôl eu galluoedd presennol, mewn grŵp o’r un lefel gallu.


	Cyfarwyddyd
(Beth y gellir ei arsylwi sy'n helpu dysgwyr i ddeall beth maent yn ei wneud?  Beth yn yr amgylchedd sy'n eu helpu i ddeall sut i gyflawni'n dda)?

· Cyn cychwyn ar ymarfer rhedeg, ‘shuttle runs’ rhoddodd yr athro gyfarwyddiadau clir I’r dysgwyr ar ble i redeg i, sef o’r post hyd at y nifer o gôns plastig ac yn ôl, a’r niferoedd o weithiau yr oeddent i redeg rhwng y ddau. 
· Wrth gychwyn ar y gêm bel-droed, esboniodd yr athro i’r ddau reolau’r gêm yn araf ac yn bwyllog, gan groesawi unrhyw gwestiynau oddi wrth y disgyblion. 
· Rhoddodd yr athro gyfarwyddiadau, a dangos esiampl, i ddisgyblion y grŵp llai profiadol ar sut i drin y bel, megis cicio, ei dal, taclo a phasio. 



	Mynediad a her
(Beth y gellir ei arsylwi yn yr amgylchedd sy'n galluogi dysgwyr i gymryd rhan? Beth y gellir ei arsylwi o ran lefelau her?

· Cafodd yr ymarferiad rhedeg ei gynnal ar lefelau cymysg, gyda phawb yn cymryd rhan gyda’i gilydd. Rhoddodd yr athro rhyddid i’r disgyblion baru gyda phwy bynnag y mynnont, heb ystyriaeth i’r gallu cymysg yn eu mysg. Roedd yn ymarferiad heriol i bawb. Gwelwyd y gallu cymysg yn eu mysg trwy’r gystadleuaeth a gododd ymysg y disgyblion, megis pa bar a oedd yn rhedeg y cyflyma a pha bar a orffennodd yr ymarferiad gyflyma. Eto i gyd, rhoddwyd clod gan yr athro i bob unigolyn a oedd yn gweithio’n galed ac yn ceisio eu gorau.
· O ran lefelau her, rhoddwyd y grŵp i ddau dim ar gyfer ail hanner y sesiwn, ar gyfer yr ymarfer pel-droed. Bwriad hyn oedd rhoi sylw gwahanol i’r ddau grwp, am eu bod o alluoedd gwahanol, er mwyn rhoi cymorth ychwanegol i’r grwp llai profiadol.




	Asesiad
(A ellir arsylwi ar unrhyw beth ynghylch sut y defnyddir gwybodaeth bresennol y myfyriwr?  A ellir arsylwi ar unrhyw beth sy’n ymwneud â datblygu gwybodaeth yn ystod neu ar ôl y profiad)?

· Arsylwodd yr athro galluoedd gwahanol y disgyblion yn unigol wrth wneud yr ymarfer rhedeg. 
· Wrth rhannu’r grŵp yn ddau, gwyddai’r athro pa unigolion oedd yn hyderus ac yn brofiadol wrth chwarae pêl-droed a rygbi. 
· Yn ogystal, wrth rannu’r grŵp yn ddau, fedr rhoi sylw arbennig i’r ddau yn ôl eu galluoedd dysgu a sgiliau. 


	Manylion Penodol / Digwyddiadau Critigol
(A oes adegau fydd yn gwneud i chi ystyried agweddau ar ymarfer pan fyddwch yn dod ar eu traws wrth addysgu yn y dyfodol)?

· Yn ystod esboniad yr athro o’r ymarfer rhedeg, yrr oedd Disgybl A yn amharu ar ei bartner, Disgybl B, trwy siarad am faterion amherthnasol i’r wers a cheisio tynnu ei sylw trwy chwerthin a thynnu ei goes. Disgyblwyd ef gan yr athro, gan ei atgoffa o barch at athrawon a gwrando ar eraill pan maent yn siarad. Wedi i’r athro barhau gyda’i gyfarwyddiadau, parhaodd Disgybl A amharu ar Ddisgybl B, gan anwybyddu disgyblaeth yr athro.
· Wrth chwarae’r gem bel-droed, yr oedd dau unigolyn yn y grŵp llai profiadol yn cilio ar ymylon yr astro, gan osgoi cymryd rhan, ac yn trafod materion amherthnasol i’r wers ymysg ei gilydd. Ceisiodd yr athro eu annog trwy cael sgwrs gyda’r ddau, a dweud wrthynt nad oeddent am ddatblygu eu sgiliau wrth siarad, a’u annog i gymryd rhan. Wedi i’r athro eu gadael, parhaodd y ddau gyda’u sgwrs ac osgoi i ymroi i’r gêm.






COFNOD ADNABOD DIGWYDDIADAU CRITIGOL

	Manylion sy'n berthnasol i'r cyd-destun ymchwil.

Dyddiad/amser.
Oedran/Cyfnod y grŵp.
Pobl dan sylw.
Gwybodaeth gyd-destunol
o nodiadau maes.

	
Gwers 1
Dydd Mercher, Medi 30ain, 2020. 
8.50 y.b. – 9.50 y.b.
Blwyddyn 7R





	Beth ddigwyddodd? Dadfeiliad manwl o'r hyn a arsylwyd gennych a pha syniadau ar addysgeg ac ymarfer a ddigwyddodd i chi o ganlyniad, gan edrych tuag at eich ymchwil.
	
Wedi i’r disgyblion ymgynnull yn y neuadd, eisteddodd yr athro pob disgybl i lawr. Yr oedd yr athro wedi arsylwi, wrth i’r disgybl adael yr ystafelloedd newid ac ymlwybro i’r neuadd, nad oedd y disgyblion yn siarad Cymraeg, eithr roeddent yn siarad Saesneg. Dywedodd wrthynt, ‘rwyf wedi siomi, blwyddyn saith, gyda’r cyn lleied o Gymraeg a’r cymaint o Saesneg rwy’n clywed yn eich plith y bore ’ma.’ Eisteddodd y disgyblion yn fud gan wrando. Gofynnodd iddynt, ‘ai mewn ysgol Saesneg ydych chi? Neu ai mewn ysgol Gymraeg ydych chi?’ Ni atebodd y disgyblion. Gofynnodd yr athro eto, ‘ai mewn ysgol Gymraeg ydych chi? Rwy’n disgwyl ateb.’ Atebodd y disgyblion, ‘ie,’ fel torf. Cywirodd yr athro hwy, ‘ie, syr,’ gan ychwanegu’r rheol am’ barch at athrawon.’ Wedi’r ddisgyblaeth, cafwyd ymdrech ardderchog gan y disgyblion I siarad Cymraeg trwy gydol y wers. Arweiniodd hyn at astudiaeth ddyfnach o reoli ymddygiad a seiliau damcaniaethol sgaffaldau yn dechneg bedagogaidd.





ARSYLWI / NODIADAU MAES
(Addaswyd y cwestiynau o Fletcher Wood (2016)
	Dyddiad ac amser, grŵp blwyddyn:

Gwers 2
Dydd Mercher, Medi 30ain, 2020. 
10.05 y.b. – 11.05 y.b.
Blwyddyn 7R


	Manylion y wers: (Cyd-destun a ffocws - / MDPh /pwnc - a yw'n agos at ddechrau'r uned astudio? Dan do/yn yr awyr agored? Ystod gallu? Unrhyw wybodaeth sy'n arbennig o berthnasol).

Gwers 2
Pwnc: Saesneg.
Gwers am y genre ‘ysbiwyr’ oedd hon, yn dilyn eu darlleniad o nofel ysbio Anthony Horowitz, ‘Point Blanc.’ Eu tasg cyntaf oedd creu proffil ysbïwr ar gyfer eu cymeriad eu hunain, a byddant, maes o law, yn defnyddio mewn darn o waith yn dwyn y genre ‘ysbiwyr.’ Gosodwyd enghraifft ar y bwrdd gwyn o gymeriad yr athro ei hun, ac yr oedd y disgyblion i ddilyn yr un fformat wrth greu proffil ysbïwr ar gyfer eu cymeriad eu hunain. 
Wrth ddod i’r bocs ‘Disgrifiad o’r Cymeriad’ gofynnodd yr athro iddynt am restr o ansoddeiriau y byddech yn debygol o ddefnyddio I ddisgrifio cymeriad yn y genre o dan sylw. 
Wedi iddo ysgrifennu atebion y disgyblion ar y bwrdd gwyn, gofynnodd iddynt ddefnyddio geiriadur fesul pâr, a darganfod pump ansoddair cyfoethocach am bob ansoddair ar y bwrdd gwyn, a’u nodi yn eu llyfrau o dan y teitl ‘Ambitious Vocabulary.’ Rhoddwyd amser penodol o ddeg munud iddynt i gwblhau’r dasg hon. Ei amcan oedd ehangu eu geirfa, a chryfhau eu sgiliau cyfathrebu wrth iddynt drafod yn eu parau. 
Wedi iddynt ddewis a dethol ansoddeiriau i ddisgrifio eu cymeriad, chwaraewyd gêm o greu enw côd i’w cymeriad, trwy ddefnyddio tabl a ddarparwyd gan yr athro. Wedi iddynt fabwysiadu enw côd, gofynnwyd i unigolion eu rhannu a chynnig esboniad dros eu dewis. Ar ddiwedd y wers, rhoddwyd iddynt waith cartref o ysgrifennu darn creadigol, o dan genre ‘ysbiwyr’ gan ddefnyddio’r prif gymeriad yr oeddent wedi ei adeiladu yn y wers. 


	Diwylliant yr ystafell ddosbarth
(Pa 'wefr' sydd yn yr ystafell ddosbarth? Sut mae agweddau, tueddiadau, ymddygiadau tuag at ddysgu yn ymddangos ar hyn o bryd?)

Gwers 2
Yr oedd disgyblion y dosbarth cyfan yn barchus iawn. Eisteddasant yn dawel wrth i’r athro gymryd y gofrestr, a gwrando’n astud wrth gyfarwyddyd yr athro ynghylch y dasg. Yn sgil y dasg gyntaf, yr oeddent yn frwdfrydig iawn. Dywedodd yr athro iddynt fod ganddynt yr hawl i ofyn cwestiynau, ac yr oeddent i gyd yn awyddus iawn, gyda nifer o gwestiynau yn dod oddi wrth pob un disgybl. Gwelodd yr athro fod y cwestiynu dirifedi wedi troi’n sgwrs ddosbarth, gan dynnu oddi ar amcan y dasg, ac felly rhoddodd derfyn ar y cwestiynau a mynnu iddynt ganolbwyntio ar lenwi’r proffil cymeriad mewn tawelwch. Ufuddhaodd y dosbarth. 
Yn sgil yr ail dasg, yr oeddent unwaith eto yn awyddus iawn, gan ymbalfalu trwy’r geiriaduron a mwynhau darganfod ansoddeiriau gwahanol. Yr oedd nifer fawr o’r disgyblion yn uchelgeisiol, gan geisio nodi mwy na’r pump ansoddair a ofynnwyd amdanynt. 
Yn sgil y drydedd dasg, dangosodd y disgyblion eu galluoedd creadigol wrth bennu enw côd i’w cymeriad. Wrth i’r athro ofyn iddynt ‘pwy sy’n barod i rannu eich enw côd?’ saethodd llaw bron i bob disgybl tua’r awyr. Gofynnodd yr athro am ateb llond llaw ohonynt, ac yr oedd y sawl na chafodd ateb yn siomedig, gan ofyn yn garedig i’r athro os caent hwythau hefyd rannu eu enw côd. 


	Amcanion
(Beth sy'n digwydd yn yr amgylchedd sy'n cyfleu diben profiadau?  Beth y gellir ei arsylwi o ran y ffordd y mae gweithgareddau gwersi yn berthnasol i'r dibenion hyn?

· Creu ‘proffil ysbïwr’ personol.
· Ehangu geirfa ac ystod ansoddeiriau. 
· Creu enw côd i’w prif gymeriad.
· Creu darn o ryddiaith yn y genre ysbiwyr gan ddefnyddio’r prif gymeriad a adeiladant yn y wers.



	Cyfarwyddyd
(Beth y gellir ei arsylwi sy'n helpu dysgwyr i ddeall beth maent yn ei wneud?  Beth yn yr amgylchedd sy'n eu helpu i ddeall sut i gyflawni'n dda)?

· Gosododd yr athro y das gar y bwrdd gwyn rhyngweithiol, ynghyd a’i enghraifft ef ei hun o broffil ysbïwr fel sbardun i’r dosbarth.
· Siaradodd yr athro’n gyson gyda’r dosbarth, gan fynd o gwmpas yn sicrhau fod pawb yn deall y dasg, gan gymryd golwg ar waith unigolion ac ateb cwestiynau disgyblion yn gyson.
· Dosbarthodd yr athro eiriaduron i’r disgyblion i’w cynorthwyo wrth y dasg o ehangu eu ystod ansoddeiriau.
· Wrth weithio mewn parau, cynorthwyodd y disgyblion ei gilydd wrth ddarganfod yr ansoddeiriau gwahanol yn y geiriadur.
· Anogodd yr athro sgwrs rhwng y disgyblion am y gwahanol fathau o ansoddeiriau yr oeddent wedi darganfod.
· Gosododd yr athro dabl ar y bwrdd gwyn i gynorthwyo’r disgyblion greu ‘enw côd’ ar gyfer eu prif gymeriad. 




	Mynediad a her
(Beth y gellir ei arsylwi yn yr amgylchedd sy'n galluogi dysgwyr i gymryd rhan? Beth y gellir ei arsylwi o ran lefelau her?

· Roedd pawb yn gweithio ar yr un dasg. 
· Gorffennodd nifer yr ail dasg yn gynnar, ac felly, dyfalbarhânt gyda’r dasg gan ychwanegu mwy o ansoddeiriau na’r gofyn. 
· Yr oedd nifer o ddisgyblion yn gystadleuol gyda tasg dau, gan geisio nodi hyd yn oed mwy o ansoddeiriau na’u cyfoedion. 
· Rhoddwyd amser penodol i’r disgyblion gyflawni pob tasg.


	Asesiad
(A ellir arsylwi ar unrhyw beth ynghylch sut y defnyddir gwybodaeth bresennol y myfyriwr?  A ellir arsylwi ar unrhyw beth sy’n ymwneud â datblygu gwybodaeth yn ystod neu ar ôl y profiad)?

· Yr oedd yr athro yn cysylltu’r Gwaith gyda’r gwaith ar y nofel yn gyson.
· Yr oedd yr athro yn cynnwys pob disgybl mewn trafodaethau dosbarth, gan wrando ar bawb a’u hatebion, a nodi’r atebion ar y bwrdd gwyn rhyngweithiol.
· Gofynnodd yr athro i’r dosbarth yn gyson os eu bod yn deall gofynion y tasgau, gan nodi fod modd gofyn cwestiynau ar unrhyw adeg.
· Aeth yr athro o gwmpas yr ystafell yn gwirio atebion unigolion.



	Manylion Penodol / Digwyddiadau Critigol
(A oes adegau fydd yn gwneud i chi ystyried agweddau ar ymarfer pan fyddwch yn dod ar eu traws wrth addysgu yn y dyfodol)?

· Yr oedd Disgybl C yn mynnu ateb pob cwestiwn, trwy weiddi allan yr atebion, heb i’r athro ofyn, gan dynnu’r cyfle oddi wrth disgyblion eraill.
· Yr oedd Disgybl CH yn gwrthod ateb unrhyw gwestiynau gan mynnu nad oedd yn gwybod yr ateb, gan osgoi estyn ei law, osgoi trafodaeth pâr a chadw iddo ef e hun.
· Wrth ddod at ddiwedd y wers, dywedodd yr athro ‘It has come to the end of the lesson,’ a dechreuodd y dosbarth cyfan, ac eithrio un neu ddau, rhoi eu heiddo i ffwrdd. O ganlyniad, yr oedd y dosbarth yn rhy brysur yn pacio’u bagiau i wrando ar yr athro yn esbonio’r gwaith cartref.






COFNOD ADNABOD DIGWYDDIADAU CRITIGOL

	Manylion sy'n berthnasol i'r cyd-destun ymchwil.

Dyddiad/amser.
Oedran/Cyfnod y grŵp.
Pobl dan sylw.
Gwybodaeth gyd-destunol
o nodiadau maes.

	
Gwers 2
Dydd Mercher, Medi 30ain, 2020. 
10.05 y.b. – 11.05 y.b.
Blwyddyn 7R

Disgybl D







	Beth ddigwyddodd? Dadfeiliad manwl o'r hyn a arsylwyd gennych a pha syniadau ar addysgeg ac ymarfer a ddigwyddodd i chi o ganlyniad, gan edrych tuag at eich ymchwil.
	

Gwelwyd Disgybl D yn cyrraedd y wers yn hwyr, wedi iddo fod mewn gwers offerynnol. Cyrhaeddodd y disgybl ar ganol y dasg ‘Ambitious Vocabulary’ ac felly yr oedd y disgybl ar goll gyda gofynion y dasg. Rhoddwyd ef mewn par gan yr athro ac esboniodd yr athro y dasg iddo. Eto i gyd, am nad oedd y disgybl wedi bod yn bresennol am hanner cyntaf y wers, ac felly heb ddeall cysylltiad y wers gyda’r nofel dosbarth, Anthony Horowitz, ‘Point Blanc,’ nac ychwaith wedi creu proffil ysbïwr, nid oedd y disgybl yn deall pam eu bod yn gwneud y dasg ‘Ambitious Vocabulary.’ O ganlyniad, nid oedd Disgybl D yn cydweithio gyda’i bartner ac ymroi i’r dasg. Cyrhaeddodd yr athro ato, a gofyn iddo pam nad oedd yn ymroi i’r dasg. Esboniodd y disgybl nad oedd yn deall pam eu bod yn gwneud y dasg. Esboniodd yr athro iddo beth oedd y tasgau blaenorol yr oedd y dosbarth wedi bod yn gweithio arnynt, a bod y tasgau i gyd yn cysylltu gyda’r nofel dosbarth. Dywedodd yr athro wrtho, ‘paid a phoeni, gad y dasg hon am nawr, a cer ati I greu proffil ysbïwr, fel dy fod yn deall pam ein bod wedi gwneud y dasg “Ambitious Vocabulary.” Gofyn i’th gyd-ddisgyblion am gymorth, a cod dy law am gymorth oddi wrtha i. Yna, gwna’r dasg “Ambitious Vocabulary,” gan ddefnyddio geiriadur.’ Parhaodd Disgybl D gyda chyfarwyddiadau’r athro, ac yn fuan, ailymunodd y disgybl â'r lleill a chwblhau gweddill y tasgau dysgu. Arweiniodd hyn at astudiaeth bellach ar les emosiynol a pherthnasedd damcaniaethau dysgu i ymarfer personol yn y dyfodol.





ARSYLWI / NODIADAU MAES
(Addaswyd y cwestiynau o Fletcher Wood (2016)
	Dyddiad ac amser, grŵp blwyddyn:

Gwers 4
Dydd Mercher, Medi 30ain, 2020. 
11.05 y.b. – 12.05 y.p.
Blwyddyn 7R


	Manylion y wers: (Cyd-destun a ffocws - / MDPh /pwnc - a yw'n agos at ddechrau'r uned astudio? Dan do/yn yr awyr agored? Ystod gallu? Unrhyw wybodaeth sy'n arbennig o berthnasol).

Gwers 4
Pwnc: Dyniaethau.
Nod y wers hon oedd dysgu am Frithlen Bayeaux, darn o ddefnydd sy’n cofnodi brwydr Hastings, 1066. Cyflwynodd yr athrawes wybodaeth am y frwydr a’r frithlen ar ffurf pwerbwynt, a gofyn i’r disgyblion nodi prif bwyntiau bob sleid yn eu llyfrau. Yna, i ddarganfod pwy oedd yn gwrando a pha mor astud, aeth o gwmpas y dosbarth yn gofyn i’r disgyblion adrodd un ffaith am unai’r frwydr neu’r frithlen. Wedi hynny, dangosodd yr athrawes lun o darn o’r frithlen i’r dosbarth, a’u swydd hwy oedd dadansoddi’r ffynhonnell, trwy geisio dehongli pa ddarn o’r frwydr oedd y darn hwnnw o’r frithlen yn cyfleu. 



	Diwylliant yr ystafell ddosbarth
(Pa 'wefr' sydd yn yr ystafell ddosbarth? Sut mae agweddau, tueddiadau, ymddygiadau tuag at ddysgu yn ymddangos ar hyn o bryd?)

Gwers 4
Yr oedd lefelau o ganolbwyntio cymysg gan y disgyblion yn y wers hon. Wrth i’r athrawes gyflwyno gwybodaeth trwy gyfrwng pwerbwynt ar y bwrdd gwyn, yr oedd rhai disgyblion yn gwrando’n astud a nodi gwybodaeth mewn tawelwch, eraill yn rhyw anner ganolbwyntio trwy siarad a gwrando ar yr un pryd, ac eraill yn anwybyddu’r pwerbwynt yn llwyr. Disgyblwyd y dosbarth, trwy eu hatgoffa o barch at y sawl sy’n siarad, a phwysigrwydd y gwybodaeth o’u blaen am ei fod o gymorth iddynt gyda’r tasgau dilynol. Tawelodd y rhan helaethaf o’r dosbarth, a llwyddodd bob unigolyn gyflwyno ffaith am y frwydr neu’r frithlen pan gofynnwyd iddynt.
Yn sgil y dasg o ddadansoddi ffynonellau, eto, yr oedd llawer o fan siarad ymysg y disgyblion. Cadarnhaodd yr athrawes ei fod yn iawn iddynt drafod ymysg ei gilydd am y ffynhonnell, ond nid am unrhyw fater arall. Yr oedd y plant yn frwdfrydig, gan ddadlau eu dehongliadau’n egnïol. Tarfwyd ar y dasg wrth i ddau ddisgybl gychwyn brwydr geiriol dros bensiliau, a disgyblwyd hwy gan yr athrawes i gadw at defnyddio eu pensiliau eu hunain yn unig. 
Wrth i’r athrawes ofyn am eu dehongliadau ar ddiwedd y dasg, cafwyd ymatebion egnïol, brwdfrydig gan y disgyblion, gyda’r dacteg o ‘gofyn ac ateb’ rhwng athrawes a disgybl dethol yn gweithio’n effeithiol. 


	Amcanion
(Beth sy'n digwydd yn yr amgylchedd sy'n cyfleu diben profiadau?  Beth y gellir ei arsylwi o ran y ffordd y mae gweithgareddau gwersi yn berthnasol i'r dibenion hyn?


· Dysgu am frwydr Hastings.
· Dysgu am y frithlen Bayeaux. 
· Dadansoddi ffynonellau.



	Cyfarwyddyd
(Beth y gellir ei arsylwi sy'n helpu dysgwyr i ddeall beth maent yn ei wneud?  Beth yn yr amgylchedd sy'n eu helpu i ddeall sut i gyflawni'n dda)?

· Atgoffodd yr athrawes y disgyblion o’r wers ddiwethaf, pan ddysgwyd am frwydr Hastings i danio eu cof.
· Cyflwynodd yr athrawes wybodaeth am y frwydr a’r frithlen ar ffurf pwerbwynt, a gofyn i’r disgyblion nodi prif bwyntiau bob sleid yn eu llyfrau. 
· Gofynnodd yr athrawes gofyn i’r disgyblion adrodd un ffaith am unai’r frwydr neu’r frithlen, i ddarganfod pwy oedd yn gwrando a faint oeddent wedi dysgu. 
· Dangosodd yr athrawes ddarnau o’r frithlen fel ffynhonnell, a swydd y disgyblion oedd dadansoddi’r ffynonellau.



	Mynediad a her
(Beth y gellir ei arsylwi yn yr amgylchedd sy'n galluogi dysgwyr i gymryd rhan? Beth y gellir ei arsylwi o ran lefelau her?

· Roedd pob tasg wedi ei deilwra ar gyfer y dosbarth cyfan, ac yn ddigon heriol ar gyfer dosbarth gallu cymysg.
· Rhoddwyd amser penodol gan yr athrawes i’r disgyblion nodi gwybodaeth oddi ar y bwrdd gwyn rhyngweithiol yn eu llyfrau.
· Rhoddwyd amser penodol gan yr athrawes i’r disgyblion ddadansoddi pob ffynhonnell.



	Asesiad
(A ellir arsylwi ar unrhyw beth ynghylch sut y defnyddir gwybodaeth bresennol y myfyriwr?  A ellir arsylwi ar unrhyw beth sy’n ymwneud â datblygu gwybodaeth yn ystod neu ar ôl y profiad)?

· Crwydrodd yr athro o gwmpas yr ystafell yn gwirio llyfrau disgyblion.
· Gofynnwyd i’r disgyblion hunan-farcio eu gwaith wedi iddi gyflwyno’r sleidiau yr eildro.
· Gwiriodd yr athrawes wybodaeth y dosbarth trwy gofyn i bob disgybl gyflwyno ffaith am y frwydr neu’r frithlen yn eu tro.



	Manylion Penodol / Digwyddiadau Critigol
(A oes adegau fydd yn gwneud i chi ystyried agweddau ar ymarfer pan fyddwch yn dod ar eu traws wrth addysgu yn y dyfodol)?

· Nid oedd Disgybl E yn canolbwyntio ar y wers, gan siarad trwy pob tasg a thynnu sylw eraill. Disgyblwyd ef gan yr athrawes, ond cariodd ymlaen i beidio â chanolbwyntio wedi iddi symud ymlaen gyda’r wers.
· Yr oedd Disgybl F yn bwyta yng nghanol y wers. Dywedodd yr athrawes wrtho fod amser cinio drosodd ac i roi’r bwyd i gadw. Ni wrandodd, eithr bwyta’i fwyd yn gyflymach cyn i’r athrawes gael cyfle i’w ddisgybl yr eildro.






COFNOD ADNABOD DIGWYDDIADAU CRITIGOL

	Manylion sy'n berthnasol i'r cyd-destun ymchwil.

Dyddiad/amser.
Oedran/Cyfnod y grŵp.
Pobl dan sylw.
Gwybodaeth gyd-destunol
o nodiadau maes.

	Gwers 4
Dydd Mercher, Medi 30ain, 2020. 
11.05 y.b. – 12.05 y.p.
Blwyddyn 7R

Disgybl F + G








	Beth ddigwyddodd? Dadfeiliad manwl o'r hyn a arsylwyd gennych a pha syniadau ar addysgeg ac ymarfer a ddigwyddodd i chi o ganlyniad, gan edrych tuag at eich ymchwil.
	
Yng nghanol y wers, sylwais fod Disgybl F a Disgybl G wedi ymddieithrio. Yr oeddent yn siarad ymysg ei gilydd am bynciau amherthnasol i’r wers. Codwyd gwrthdaro geiriol rhwng y ddau, gyda Disgybl F yn cyhuddo Disgybl G o ddwyn pensiliau. Mynnodd Disgybl G nad oedd wedi dwyn y pensiliau. Ymyrrodd yr athrawes, gan ofyn, ‘beth sydd wedi digwydd?’ Esboniodd disgybl F wrth yr athrawes fod Disgybl G wedi dwyn y pensiliau, ac atebodd Disgybl G nad oedd wedi eu dwyn. Dywedodd yr athrawes, ‘rydych chi’n gwybod yn iawn ymysg eich gilydd pwy sydd biau’r pensiliau. Ac mewn gwirionedd, nid oes gennyf bwys pwy sydd eu piau nhw. A wnaiff y person sydd yn biau’r pensiliau eu rhoi o’r neilltu, a chanolbwyntio ar y wers, neu bydd y ddau ohonoch chi yn aros mewn yn gwneud y gwaith gyda fi amser cinio prynhawn yfory.’ Tawelodd Disgybl F a Disgybl G. Rhoddwyd y pensiliau i gadw gan y perchennog, a dyfalbarhaodd y disgyblion gyda eu gwaith. Arweiniodd hyn at astudiaeth ddyfnach o reoli ymddygiad a seiliau damcaniaethol sgaffaldau yn dechneg bedagogaidd.





ARSYLWI / NODIADAU MAES
(Addaswyd y cwestiynau o Fletcher Wood (2016)
	Dyddiad ac amser, grŵp blwyddyn:

Gwers 5
Dydd Mercher, Medi 30ain, 2020. 
2.05 y.p. – 3.05 y.p.
Blwyddyn 7R


	Manylion y wers: (Cyd-destun a ffocws - / MDPh /pwnc - a yw'n agos at ddechrau'r uned astudio? Dan do/yn yr awyr agored? Ystod gallu? Unrhyw wybodaeth sy'n arbennig o berthnasol).

Gwers 5
Pwnc: Ffrangeg.

Nod y wers hon oedd ffurfio brawddegau gan gysylltu ymadroddion, gwefr eiriau, cysyllteiriau ac ansoddeiriau ynghyd. 
Yn gyntaf, dangosodd yr athrawes restr o ymadroddion mynegi barn ar y bwrdd gwyn rhyngweithiol, megis ‘J’aime’ / ‘J’adore’ / ‘J’deteste,’ a’u darllen i’r dosbarth. Gofynnodd iddynt os eu bod yn gwybod ystyr unrhyw un ohonynt, a chyniodd ambell unigolyn ddiffiniad. Cymeradwyodd yr athrawes eu ymgais, cyn symud ymlaen i’w dangos un wrth un, mewn rhestr. Gyda phob ymadrodd a’r ymddangosai ar y bwrdd, cana’r athrawes yr ymadrodd mewn ffordd penodol a gwneud ystum llaw ar gyfer pob un, megis canu’n uchel ac yn hapus, gyda bawd i fyny ar gyfer ‘J’aime,’ gan wneud i’r disgyblion ailadrodd ar ei hôl. Aeth yr athrawes trwy’r broses hon llond llaw o weithiau, gan gyflymu’r broses bob tro, gan ddefnyddio methodoleg rhyngweithiol o ddysgu iaith. 
I’w profi, diffoddodd yr athrawes y bwrdd gwyn rhyngweithiol, a gofyn I unigolion dewisol ‘beth yw “rydw i yn hoffi” yn Ffrangeg.’ 
Yn ail, cyflwynodd yr athrawes restr o bethau y byddai’r disgyblion o bosib yn cysylltu gyda’r ymadroddion, megis ‘Y Barri,’ / ‘le foot,’ /’ le cinéma.’ Esboniodd iddynt eu ystyr, a dweud wrthynt ysgrifennu rhestr o bump, yn eu llyfrau, o’r esiamplau ar y bwrdd gwyn rhyngweithiol, o’r rhai a oedd yn berthnasol iddynt hwy. 
Yn drydydd, rhoddodd iddynt y cysyllteiriau, ‘parce que c’est,’ (oherwydd mae’n) a nodi rhestr o ansoddeiriau ar y bwrdd gwyn rhyngweithiol, megis ‘intéressant.’ 
Gosododd dasg i’r disgyblion, ar eu byrddau gwyn, i ffurfio tair brawddeg gan ddefnyddio’r holl eiriau yr oeddent wedi dysgu, a rhoi amser penodol o funud iddynt i gyflawni’r dasg. Ailadroddodd yr athrawes y dasg hon deirgwaith.  
Wrth derfynu’r wers, gofynnodd yr athrawes iddynt, mewn parau, ysgrifennu pum brawddeg y byddai’n gweddu eu partner. 




	Diwylliant yr ystafell ddosbarth
(Pa 'wefr' sydd yn yr ystafell ddosbarth? Sut mae agweddau, tueddiadau, ymddygiadau tuag at ddysgu yn ymddangos ar hyn o bryd?)

Gwers 5
Yr oedd disgyblion y dosbarth cyfan yn barchus iawn yn y wers hon, unwaith eto. Eisteddasant yn dawel wrth i’r athrawes gymryd y gofrestr, a gwrando’n astud wrth gyfarwyddyd yr athrawes ynghylch nod y wers. Wrth ddechrau’r dasg gyntaf o ailadrodd yr athrawes, yr oedd pob disgybl yn barod i ddysgu, gydag agwedd egnïol, brwdfrydig. Cawsant y fath hwyl arni wrth ynganu’r ymadroddion, nes iddo bron ddod yn gystadleuaeth ynghylch pwy oedd yn medru ailadrodd gyflymaf ac uchelaf. Dengys hyn fod methodoleg yr athrawes yn llwyddiannus. Wrth i’r athrawes eu profi ar lafar, yr oedd y rhan helaethaf o’r dosbarth yn hyderus, gan ateb yn benderfynol a chywir. Ceir ambell ddisgybl ansicr, ond trwy gymorth yr athrawes, fe ddaethant at yr ateb cywir. Fe ail ofynnwyd I’r unigolion ansicr yma yr un cwestiynau, a chafwyd atebion pendant, cywir ganddynt yr eildro.
Am fod yr y dasg nesaf yn cynnwys diddordebau’r disgyblion yn unigol, fe restrant eu hoffterau o esiamplau’r bwrdd gwyn yn awyddus. Yr oedd nifer o’r disgyblion yn uchelgeisiol, gan nodi mwy na phump esiampl yn eu llyfrau. Yr oedd ambell ddisgybl yn ansicr. Gwyddwn hyn am i’r athrawes ofyn os bod angen cymorth ar unrhyw un, ac fe aeth yr athrawes o gwmpas y dosbarth yn cynnig cymorth i’r disgyblion o dan sylw. 
Llwyddodd pob disgybl greu tair brawddeg mynegi barn, teirgwaith, ar eu byrddau gwyn, a chyflawni’r dasg o fewn yr amser gosodedig. 
Yn yr un modd, llwyddodd pob disgybl strwythuro pum brawddeg mynegi barn am eu partner, ar gyfer y dasg olaf. Yr oedd llond llaw o ddisgyblion hyderus, uchelgeisiol wedi llwyddo strwythuro mwy na phump. Cymeradwywyd pawb gan yr athrawes am eu ymdrech.




	Amcanion
(Beth sy'n digwydd yn yr amgylchedd sy'n cyfleu diben profiadau?  Beth y gellir ei arsylwi o ran y ffordd y mae gweithgareddau gwersi yn berthnasol i'r dibenion hyn?
· Dysgu ymadroddion megis ‘J’aime’ / ‘J’adore’ / ‘J’deteste.’ 
· Dysgu sut mae ynghanu’r ymadroddion ar lafar, fel dosbarth, gan ailadrodd yr athrawes.
· Dysgu gwefr-eiriau yn cysylltu gyda’r ymadroddion, a dewis a dethol y rhai a oedd yn berthnasol iddynt, megis ‘Y Barri,’ / ‘le foot,’ /’ le cinéma.’
· Dysgu sut mae ynganu’r gwefr-eiriau ar lafar, fel dosbarth, gan ailadrodd yr athrawes.
· Dysgu’r cysyllteiriau, ‘Parce Que C’est,’ (‘oherwydd mae’n…) er mwyn rhoi rheswm i’w datganiad. 
· Dysgu ansoddeiriau i gyfiawnhau eu brawddeg mynegi barn, megis ‘interessant.’ 
· Dysgu sut mae ynganu’r ansoddeiriau ar lafar, fel dosbarth, gan ailadrodd yr athrawes.
· Strwythuro brawddegau mynegi barn gan ddefnyddio’r ymadroddion, y gwefr-air, y cysylltair ac ansoddair megis ‘J’aime le foot parce que c’est amusement.’ 
· Defnyddio byrddau gwyn bach i gynhyrchu atebion cyflym.
· Ysgrifennu’r brawddegau yn eu llyfrau gwaith. 



	Cyfarwyddyd
(Beth y gellir ei arsylwi sy'n helpu dysgwyr i ddeall beth maent yn ei wneud?  Beth yn yr amgylchedd sy'n eu helpu i ddeall sut i gyflawni'n dda)?

· Gwers 5
· Dengys yn y wers fod tacteg yr athrawes o fethodoleg rhyngweithiol o ddysgu iaith, trwy ynganu’r ymadroddion a gofyn i’r disgyblion ailadrodd, yn effeithiol iawn. 
· Yr oedd yr athrawes yn dal i’w hatgoffa o ystyr geiriau wrth iddynt gwblhau tasgau.
· Yn ogystal, ceid defnydd llwyddiannus o’r byrddau gwyn bach, gyda’r disgyblion yn ymateb yn gyflym ac yn egnïol.
· Roedd y gwaith pâr hefyd yn effeithiol, gyda’r disgyblion yn medru ymarfer eu sgiliau cyfathrebu a chydweithio.



	Mynediad a her
(Beth y gellir ei arsylwi yn yr amgylchedd sy'n galluogi dysgwyr i gymryd rhan? Beth y gellir ei arsylwi o ran lefelau her?

· Yr oedd pawb yn cyfrannu trwy ailadrodd yr athrawes ar lafar, gan hwyluso’r dysgu a chreu ymdeimlad o gydweithio.
· Ai’r athrawes yn ôl trwy’r ymadroddion yn aml, gan ofyn iddynt ‘beth yw ystyr yr ymadrodd hwn?’ a phigo’u cof, er mwyn cadw’r gwybodaeth yn ffres ac yn fyw yn yr ymennydd.
· Rhaid i’r disgyblion ddysgu ymadroddion, cysyllteiriau ac ansoddeiriau Newydd er mwyn llwyddo I strwythuro brawddeg mynegi barn cyn diwedd y wers.




	Asesiad
(A ellir arsylwi ar unrhyw beth ynghylch sut y defnyddir gwybodaeth bresennol y myfyriwr?  A ellir arsylwi ar unrhyw beth sy’n ymwneud â datblygu gwybodaeth yn ystod neu ar ôl y profiad)?

· Gwrandawodd yr athrawes ar atebion y disgyblion wrth iddynt ailadrodd yr ymadroddion a ddarllenodd iddynt, gan sylwi ar bwy oedd yn ailadrodd yn gywir a’i peidio.
· Aeth yr athrawes o gwmpas yr ystafell yn gwirio atebion y disgyblion yn neu llyfrau.
· Gwiriodd yr athrawes atebion y disgyblion wrth edrych ar eu atebion ar eu byrddau gwyn bach.




	Manylion Penodol / Digwyddiadau Critigol
(A oes adegau fydd yn gwneud i chi ystyried agweddau ar ymarfer pan fyddwch yn dod ar eu traws wrth addysgu yn y dyfodol)?

· Yr oedd Disgybl H + J yn siarad ymysg ei gilydd yng nghefn yr ystafell dosbarth, yr un pryd a phan yr oedd yr athrawes yn ceisio gwneud yr ymarferiad cyntaf. Gofynnodd yr athrawes iddynt, ‘oes gyda chi rhywbeth diddorol i rannu gyda gweddill y dosbarth?’ Siglodd Disgybl H + J eu pennau i ddweud ‘na.’ Atebodd yr athrawes, ‘felly, ymrowch i’r dasg, os gwelwch yn dda.’ 
· Gofynnodd yr athrawes gwestiwn i Ddisgybl L, ‘beth yw’r ymadrodd am “yr wyf yn caru” ?’ Nid oedd Disgybl L yn gwybod yr ateb, ac eisteddodd yn fud. Sylweddolodd yr athrawes nad oedd Disgybl L yn gwybod yr ateb. Gofynnodd, ‘a oes rhywun a all helpu Disgybl L?’ Atebodd Disgybl M, ‘J’adore.’ Diolchodd yr athrawes i Disgybl M am ateb, a gofyn i ddisgybl M, ‘beth yw’r ymadrodd am “yr wyf yn caru” ?’ Medrodd Disgybl L ateb y cwestiwn trwy ailadrodd Disgybl M. 





COFNOD ADNABOD DIGWYDDIADAU CRITIGOL

	Manylion sy'n berthnasol i'r cyd-destun ymchwil.

Dyddiad/amser.
Oedran/Cyfnod y grŵp.
Pobl dan sylw.
Gwybodaeth gyd-destunol
o nodiadau maes.

	Gwers 5
Dydd Mercher, Medi 30ain, 2020. 
2.05 y.p. – 3.05 y.p.
Blwyddyn 7R
Disgybl 1.



	Beth ddigwyddodd? Dadfeiliad manwl o'r hyn a arsylwyd gennych a pha syniadau ar addysgeg ac ymarfer a ddigwyddodd i chi o ganlyniad, gan edrych tuag at eich ymchwil.
	
Ar ddechrau’r wers, wrth i’r athrawes adrodd yr ymadroddion oddi ar y bwrdd gwyn rhyngweithiol, gan ddisgwyl i’r disgyblion ailadrodd, yr oedd unigolyn yn y dosbarth a oedd yn gwrthod ymroi’n yr ymarferiad. Eisteddodd Disgybl 1 yn ei sedd yn fud, a’i ben yn ei blu. Wedi sawl tro o gyflawni’r ymarferiad, peidiodd yr athrawes am ennyd, a gofyn yn dawel i’r disgybl beth oedd yn bod. Dywedodd Disgybl 1 ei fod yn ofn cymryd rhan yn yr ymarfer rhag ofn iddo ynganu’r ymadroddion yn anghywir, a chodi embaras arno’i hun. Esboniodd yr athrawes nad oes pawb yn cynhyrchu atebion cywir bob tro, ei fod yn naturiol cael atebion yn anghywir ambell waith, a’i fod oll yn rhan o’r broses dysgu. ‘Ymarfer yw hanner y gwaith,’ dywedodd yr athrawes wrth Disgybl 1. Deallodd y disgybl, a chytuno i gymryd rhan yng ngweddill yr ymarferion, gan ddeall a derbyn sylwadau’r athrawes. Gwelwyd Disgybl 1 yn ailadrodd yr athrawes wedi hynny, gan fagu hyder gyda phob ymarferiad. Aeth ymlaen i annog ei gyd-ddisgyblion, trwy ateb eu cwestiynau ar ‘pa ymadrodd sy’n gywir’ a rhoi arweiniad a hyder iddynt fel a wnaeth yr athrawes gydag ef, a seiliau damcaniaethol sgaffaldau yn dechneg bedagogaidd.








TARGED PERSONOL

	TARGED

Pa faes ydych chi  am  ei ddatblygu yn eich ymarfer eich hun?
	

Trwy fy arsylwadau a’m adfyfyrdodau, sylwais ar effeithiolrwydd y defnydd o fyrddau gwyn bach strategaeth AagD. Yr oeddent yn hynod effeithiol, gan wneud i ymennydd y plant i weithio’n gyflym, ac yn ffordd creadigol o ddysgu ac ymateb. 



	AMSERLEN

Erbyn pryd rydych chi am  gyflawni hyn?
	
Erbyn diwedd yr hydref, hoffwn fabwysiadu’r defnydd o fyrddau gwyn bach i ryw agwedd o bob gwers.




	ADNODDAU

Beth y mae arnoch ei angen i'ch helpu i  gyflawni hyn? Â phwy y mae angen i chi siarad/Pwy y mae angen i chi eu harsylwi? Beth y mae angen i chi  ymchwilio iddo?
	
Stoc o fyrddau gwyn bach ac ysgrifbinnau. Hoffwn ymchwilio’n ddyfnach i strategaethau AagD ar effeithiolrwydd y dacteg addysgu hon. Medrwn arsylwi athrawon eraill yn eu defnyddio, megis yr athrawes Ffrangeg, a ddefnyddiodd y dacteg yn arbennig o dda ar ddiwrnod Pontio 1. 






	MEINI PRAWF LLWYDDIANT/
CANLYNIAD

Sut y byddwch yn barnu a yw wedi bod yn llwyddiannus ai peidio? Pa  effaith ydych chi'n gobeithio ei gweld yn  addysgu a dysgu?

	
· Adborth gan uwch fentor / mentor pwnc, tra fy mod ar leoliad, trwy’m dyddlyfr dysgu.
· Trwy fy adfyfyrio fy hun.



	MONITRO
GWERTHUSO

Sut y byddwch yn sicrhau eich bod wedi cyflawni eich  targed yn llwyddiannus? Arsylwi gwersi? Craffu ar lyfrau? Llais y disgybl?
	
Medraf wirio a yw fy nharged wedi gweithio trwy siarad gyda’r disgyblion, a gofyn eu barn, yn gystal ag edrych ar gynnydd eu gwaith. 



Defnyddiwch y tabl isod i ddangos ble a sut rydych wedi mynd i'r afael ag agweddau ar unrhyw  safonau os yw'n berthnasol neu'n briodol i'r ymholiad hwn. Ychwanegwch asedau at yr adran berthnasol yn Nhabl 7 (Safonau) os yw'n briodol.

Sylwer: ni fyddwch o reidrwydd yn cyrraedd pob un o'r pum safon mewn unrhyw bont.
	ADDYSGEG

Datblygu Dysgu – gall eich arsylwadau a'ch aseiniad ddatblygu eich ymarfer o ran ysbrydoli a chymell dysgu neu godi safonau cyflawniad.  Gall ddatblygu eich dysgu ar fynd i'r afael ag anghenion a nodweddion unigolion neu hyrwyddo pedwar diben Dyfodol Llwyddiannus (2015).
Mireinio addysgu – gallai eich arsylwadau yn eich helpu i fyfyrio ar her a chynhwysiant i bawb neu reoli'r amgylchedd dysgu. Gallai’r ymarfer ddatblygu eich syniadau am wneud defnydd o asesu wrth ddysgu.
Dylanwadu ar ddysgwyr – gallai eich arsylwadau ddatblygu eich syniadau ar barch i bawb, yn ymwneud yn dda â dysgwyr ac yn fodel rôl.  Gallech ddatblygu arfer ar annog dysgwyr i gymryd cyfrifoldeb am eu dysgu eu hunain.

	

Hyrwyddo dysgu: 
Pedwar diben i ddysgwyr:
Drwy’r adfyfyrio manteisiwyd ar y cyfle i werthfawrogi ‘anghenion pob dysgwr’ a’u anghenion wrth addysgu. Ystyriwyd sut i ‘sicrhau mai’r pedwar diben sy’n llywio profiadau dysgu’ (Llywodraeth Cymru, 2017)

Mireinio
Rheoli amgylchedd dysgu:
Drwy’r adfyfyrio ystyriwyd ‘pwysigrwydd yr amgylchedd dysgu yn y gwaith o hyrwyddo arferion ac ymddygiadau dysgu cadarnhaol’ gan annog defnydd o’r murluniau i gefnogi dysgwyr gyda’u dysg. (Llywodraeth Cymru, 2017)

Dylanwadu
Gwrando ar ddysgwyr:
Drwy’r adfyfyrio ystyriwyd manteision ‘gwrando ar farn dysgwyr’ yn arbennig wrth ddewis strategaethau addysgu, a’r rhai’n gysylltiedig wrth ddysgu iaith. (Llywodraeth Cymru, 2017)


	CYDWEITHIO

Yn rhan o'r 'bont' hon, cewch ofyn am gyngor ar addysgeg a gwneud cynlluniau i weithredu arno yn eich practis yn y dyfodol.  Gallech arsylwi timau proffesiynol yn y gwaith ac yn myfyrio ar sut y gallech gyfrannu at waith tîm yn eich ymarfer yn y dyfodol.
 
	








	ARLOESI

Gallech arsylwi a datblygu brwdfrydedd personol dros agwedd arloesol ar addysgeg.  Gallech weld cysylltiadau rhwng addysgeg a rhai damcaniaethau rydych chi wedi'u dysgu a gwneud penderfyniadau am sut y byddwch chi'n cymhwyso hyn i'ch ymarfer eich hun yn y dyfodol.

	
Gwerthuso effaith newid mewn arfer
O ganlyniad i’r ymchwil a gyflwynwyd yn y sesiwn ‘Cyflwyniad i’r Modwl’ ystyriwyd ‘ffordd newydd o weithio yn yr ystafell ddosbarth fel bod modd gwerthuso a dadansoddi'r ffordd hon o weithio, a’i rhannu ag eraill’ megis yr arfer o arsylwi ac ystyried ‘digwyddiadau critigol’. (Llywodraeth Cymru, 2017)
Cynnig arbenigedd
Ystyriwyd ychwanegu’r techneg dysgu at y stoc gynyddol a fegir wrth i arbenigedd gael ei ddatblygu, gyda’r bwriad o rannu y rhain gydag eraill o fewn yr adran Gymraeg maes o law. 






	DYSGU PROFFESIYNOL

Yn eich sylwadau gallech weld cysylltiadau ag ymchwil a amlygwyd yn eich astudiaethau yn y brifysgol.  Efallai y gwelwch dystiolaeth o ddysgu proffesiynol athrawon profiadol yn ymarferol a gall hyn achosi i chi fyfyrio ar eich datblygiad proffesiynol eich hun.  Gallech arsylwi ac adfyfyrio ynghylch defnyddio'r Gymraeg a datblygu eich sgiliau yn y maes hwn.

	

Darllen ehangach a chanfyddiadau ymchwil
Drwy ddarlithoedd y modiwl ac yn ystod y sesiwn ‘cwrdd’ (Pontio 1) datblygwyd ‘dealltwriaeth o’r damcaniaethau a’r ymchwil ynghylch addysgeg a dysgu’n berthnasol i gynllunio ac arferion o ddydd i ddydd’. (Llywodraeth Cymru, 2017)
Dyfnhawyd y ddealltwriaeth drwy’r sesiwn ‘rhannu’ ac eto drwy gwblhau’r aseiniad. 






	ARWEINYDDIAETH

Gallech arsylwi cyfrifoldebau ysgol gyfan yn cael eu hyrwyddo gan athrawon ac yn myfyrio ar sut y byddwch yn gwneud hyn mewn ymarfer yn y dyfodol. Gallech nodi meysydd datblygu yr ydych yn bwriadu cymryd cyfrifoldeb amdanynt yn eich datblygiad.
	
Cefnogi rolau arweinyddol
Drwy’r profiad arsylwi yn yr amrywiol adrannau yn yr Uwchradd, datblygwyd ‘dealltwriaeth o natur cyfrifoldebau o fewn ac ar draws timau’ yn arbennig wrth ddewis strategaethau addysgu o ddosbarth i ddosbarth, o flwyddyn i flwyddyn. (Llywodraeth Cymru, 2017)

